《威凤南飞曲》
明代·程敏政

有虞圣人开明堂，委政师保垂衣裳。功成治定天降祥，一日三凤鸣朝阳。

羽毛五色云锦张，两凤翥羽北阙旁。一凤鼓翼天南翔，凤台巍巍临大江。

乌台对耸千尺强，翠竹有实苍梧芳。十围古柏相倚飞寒霜，凤兮戾止居中央。

坐令喧啾百鸟收其吭，观者四方如堵墙。圣泽滂，王道昌，千年一运遭明良。

他时凌风会返阿阁上，和鸣协治不可当。愿操彤管与尔赋乐章，再拜稽首献我皇。

九成雅奏重锵锵，三凤之名传四方。

作者简介：（1445—1499）明徽州府休宁人，字克勤。程信子。成化二年进士。授编修，历左谕德，以学问该博著称。弘治中官至礼部右侍郎兼侍读学士。见唐寅乡试卷，激赏之。十二年，主持会试，以试题外泄，被劾为通关节于唐寅等，下狱。寻勒致仕卒。有《新安文献志》、《明文衡》、《篁墩集》。